b'\n_START_ARTICLE_\nAntikorupcinis \xc5\xa1vietimas\n_START_PARAGRAPH_\nAntikorupcinis \xc5\xa1vietimas (angl. anti-corruption education) \xe2\x80\x93 tai veikla, kuria siekiama ma\xc5\xbeinti korupcij\xc4\x85, ugdyti individuali\xc4\x85 ir kolektyvin\xc4\x99 atsakomyb\xc4\x99, pilieti\xc5\xa1kum\xc4\x85 bei supa\xc5\xbeindinti su asmens teis\xc4\x97mis ir pareigomis visuomenei. Jungtini\xc5\xb3 taut\xc5\xb3 konvencijoje prie\xc5\xa1 korupcij\xc4\x85 (UNCAC) \xc5\xa1i veikla nurodoma kaip viena i\xc5\xa1 kovos su korupcija priemoni\xc5\xb3._NEWLINE_Antikorupcinis \xc5\xa1vietimas svarbus \xc4\xafvairi\xc5\xb3 sri\xc4\x8di\xc5\xb3 atstovams- privataus, vie\xc5\xa1ojo sektori\xc5\xb3 darbuotojams, nevyriausybin\xc4\x97ms organizacijoms (NVO), \xc5\xbeiniasklaidai. Antikorupcinis \xc5\xa1vietimas suteikia \xc4\xafg\xc5\xabd\xc5\xbei\xc5\xb3 ir \xc5\xbeini\xc5\xb3, kaip kovoti su korupcija ir kaip elgtis su ja susid\xc5\xabrus. Tad svarbu \xc4\xaf tokias iniciatyvas bei programas \xc4\xaftraukti moksleivius, studentus ir akademin\xc4\x97s bendruomen\xc4\x97s narius \xe2\x80\x93 asmenis, kuriems ateityje tokios \xc5\xbeinios gali praversti.\n_START_SECTION_\nAntikorupcinis \xc5\xa1vietimas Lietuvoje\n_START_PARAGRAPH_\nLietuvoje antikorupcin\xc4\x99 veikl\xc4\x85 vykdo vyriausybin\xc4\x97s (STT, Vyriausioji tarnybin\xc4\x97s etikos komisija (VTEK), LR ministerijos, LR Seimas ir kitos) ir nevyriausybin\xc4\x97s \xc4\xafstaigos bei organizacijos. Tai numatyta LR Korupcijos prevencijos \xc4\xafstatyme._NEWLINE_STT \xc4\xafgyvendindama LR Korupcijos prevencijos \xc4\xafstatym\xc4\x85 ir Nacionalin\xc4\x97s kovos su korupcija programas, antikorupcin\xc4\xaf \xc5\xa1vietim\xc4\x85 vykdo nuo 2002 met\xc5\xb3. \xc5\xa0ioje veikloje yra i\xc5\xa1skirtos 3 tikslin\xc4\x97s grup\xc4\x97s: valstyb\xc4\x97s tarnautojai, bendrojo lavinimo mokyklos ir auk\xc5\xa1tosios mokyklos._NEWLINE_Valstyb\xc4\x97s tarnautojai. 2010 metais, remiantis j\xc5\xb3 veiklos ataskaita, STT pareig\xc5\xabnai skait\xc4\x97 77 paskaitas ministerijose, savivaldyb\xc4\x97se, policijos, sveikatos prie\xc5\xbei\xc5\xabros ir kitose \xc4\xafstaigose dirbantiems valstyb\xc4\x97s tarnautojams. Manoma, kad 2010 metais antikorupcines programas i\xc5\xa1klaus\xc4\x97 apie 1500-2300 valstyb\xc4\x97s tarnautoj\xc5\xb3._NEWLINE_Bendrojo lavinimo mokyklos. Veiklos tikslas \xe2\x80\x93 ugdyti moksleivi\xc5\xb3 vertybines nuostatas ir pl\xc4\x97toti geb\xc4\x97jimus, b\xc5\xabtinus jaun\xc5\xb3 \xc5\xbemoni\xc5\xb3 pilietinei antikorupcinei pozicijai formuoti. \xc4\xaegyvendinant 2009-2010 m. Nacionalin\xc4\x97s kovos su korupcij\xc4\x85 program\xc4\x85 nuspr\xc4\x99sta integruoti antikorupcin\xc4\xaf \xc5\xa1vietim\xc4\x85 \xc4\xaf kai kurias bendrojo lavinimo mokykl\xc5\xb3 programas, pavyzd\xc5\xbeiui, istorijos ar etikos. Tokias antikorupcines programas mokykloms 2005 metais pareng\xc4\x97 V\xc5\xa1\xc4\xae \xe2\x80\x9e\xc5\xa0iuolaikini\xc5\xb3 didaktik\xc5\xb3 centras\xe2\x80\x9c, bendradarbiaudamas su STT ir V\xc5\xa1\xc4\xae \xe2\x80\x9eTransparency International\xe2\x80\x9c Lietuvos skyriumi. Programas patvirtino LR \xc5\xa0vietimo ir mokslo ministerija, buvo i\xc5\xa1leistas metodinis leidinys \xe2\x80\x9eAntikorupcinio ugdymo galimyb\xc4\x97s bendrojo lavinimo mokykloje\xe2\x80\x9c. Jame trumpai apib\xc5\xabdinamas korupcijos rei\xc5\xa1kinys, jo prie\xc5\xbeastys, padariniai, pateikiamas pagrindini\xc5\xb3 s\xc4\x85vok\xc5\xb3 \xc5\xbeodynas, supa\xc5\xbeindinama su mokymo metodais. Nei LR \xc5\xa0vietimo ir mokslo ministerija, nei savivaldyb\xc4\x97s ne\xc4\xafpareigoja mokykl\xc5\xb3 integruoti antikorupcinio \xc5\xa1vietimo \xc4\xaf d\xc4\x97stomus dalykus, tai priklauso nuo pa\xc4\x8di\xc5\xb3 mokykl\xc5\xb3 pasirinkimo. STT taip pat organizuoja teisini\xc5\xb3 \xc5\xbeini\xc5\xb3 konkurs\xc4\x85 \xe2\x80\x9eTemid\xc4\x97\xe2\x80\x9c, pie\xc5\xa1ini\xc5\xb3 konkursus, debat\xc5\xb3 grupi\xc5\xb3 susitikimus ir pan._NEWLINE_Auk\xc5\xa1tosios mokyklos. Antikorupcinio \xc5\xa1vietimo programas siekiama integruoti ir \xc4\xaf auk\xc5\xa1t\xc5\xb3j\xc5\xb3 mokykl\xc5\xb3 programas, kuriamos atskiros studij\xc5\xb3 programos - pavyzd\xc5\xbeiui, Vilniaus universitete yra d\xc4\x97stomas socialini\xc5\xb3 korupcijos problem\xc5\xb3 kursas, Vilniaus pedagoginiame universitete ir \xc5\xa0iauli\xc5\xb3 universitete d\xc4\x97stomi antikorupcinio \xc5\xa1vietimo kursai. Studentams taip pat si\xc5\xablomos baigiam\xc5\xb3j\xc5\xb3 darb\xc5\xb3 temos._NEWLINE__NEWLINE_Instituciniu ir politiniu lygmeniu antikorupcinio \xc5\xa1vietimo palaikymas silpnas - 2010 m. Speciali\xc5\xb3j\xc5\xb3 tyrim\xc5\xb3 tarnyboje (STT) antikorupcinio \xc5\xa1vietimo ir informavimo funkcijas atliko 5 darbuotojai i\xc5\xa1 230 STT darbuotoj\xc5\xb3, o antikorupciniam visuomen\xc4\x97s \xc5\xa1vietimui ir informavimui \xc4\xafgyvendinti buvo skirta apie 2 proc. STT biud\xc5\xbeeto (baud\xc5\xbeiamajam persekiojimui vykdyti \xe2\x80\x93 83 proc. biud\xc5\xbeeto)._NEWLINE_Lietuvos korupcijos \xc5\xbeem\xc4\x97lapio 2011 m. duomenimis, Lietuvos gyventojai antikorupcin\xc4\xaf \xc5\xa1vietim\xc4\x85 kaip korupcijos ma\xc5\xbeinimo priemon\xc4\x99 vertina skirtingai. Atsakydami \xc4\xaf klausim\xc4\x85 \xe2\x80\x9eKokios priemon\xc4\x97s gal\xc4\x97t\xc5\xb3 suma\xc5\xbeinti korupcijos lyg\xc4\xaf Lietuvoje?\xe2\x80\x9c, 20 proc. gyventoj\xc5\xb3, 37 proc. verslinink\xc5\xb3 ir 43 proc. tarnautoj\xc5\xb3 atsak\xc4\x97, kad \xe2\x80\x9e\xc5\xa1vietimo priemon\xc4\x97s\xe2\x80\x9c._NEWLINE_\xc4\xaevairius antikorupcinius mokymus valstyb\xc4\x97s tarnautojams vykdo ir kitos vyriausybin\xc4\x97s institucijos, pvz., Vyriausiosios tarnybin\xc4\x97s etikos komisija, Lietuvos vie\xc5\xa1ojo administravimo institutas, ir nevyriausybin\xc4\x97s organizacijos, pvz., Transparency International Lietuvos skyrius. TILS 2010 m. ir 2011 m. taip pat organizavo tarptautin\xc4\x99 antikorupcin\xc4\x99 vasaros mokykl\xc4\x85. Jos metu studentai i\xc5\xa1 \xc4\xafvairi\xc5\xb3 \xc5\xa1ali\xc5\xb3 tur\xc4\x97jo galimyb\xc4\x99 i\xc5\xa1samiau susipa\xc5\xbeinti su korupcijos rei\xc5\xa1kiniu, jo prevencijos galimyb\xc4\x97mis. Taip pat buvo vykdomi praktiniai u\xc5\xbesi\xc4\x97mimai, diskusijos, kuri\xc5\xb3 metu buvo dalinamasi patirtimi. \xc5\xa0i nevyriausybin\xc4\x97 organizacija vykdo ir \xe2\x80\x9e\xc5\xbdurnalist\xc5\xb3 pusry\xc4\x8di\xc5\xb3\xe2\x80\x9c projekt\xc4\x85, kurio metu yra vyksta skaidrios, atsakingos \xc5\xbeurnalistikos seminarai ir mokymai \xc5\xbeurnalistams.'